«Ներառական կրթության զարգացման հեռանկարները Հայաստանում» թեմայով քննարկումն անցկացվում էր ՀՀ մարդու իրավունքների պաշտպանի աշխատակազմի նախաձեռնությամբ: Դրան մասնակցում էին Մարդու իրավունքների պաշտպան Արման Թաթոյանը, Աշխատանքի եւ սոցիալական հարցերի նախարար Մանե Թանդիլյանը, Առողջապահության նախարար Արսեն Թորոսյանը, ինչպես նաեւ տեղական եւ միջազգային կազմակերպությունների ներկայացուցիչներ: Համընդհանուր ներառական կրթության անցնելու ճանապարհին առանձնապես կարեւոր համարվեց միջգերատեսչական համագործակցությունը՝ հարակից կամ փոխկապակցված խնդիրներին համակարգված լուծում տալու համար: Ընդ որում, ինչպես նշվեց, այդ համագործակցությունը չպետք է լինի նախկինի պես, երբ գերատեսչությունների ղեկավարները արդյունավետ աշխատել են, իսկ արդեն ստորին օղակներում գործընթացը կանգ է առել: